Darubini (kwa Kilatini na Kiingereza Telescopium) ni jina la kundinyota ndogo kwenye angakusi. Darubini iko jirani na makundinyota ya Tausi (Pavo) upande wa kusini, Madhabahu (Ara) upande wa mashariki, Kobe (Corona Australis) na Kausi (Mshale) upande wa kaskazini halafu Mhindi (Indus) upande wa magharibi. Mshale (zamani Kausi, lat.. Sagittarius) ipo karibu. Darubini ni kati ya makundinyota yaliyobuniwa katika enzi ya kisasa. Kama ilivyo kwa nyota nyingine zinazoonekana kwenye angakusi pekee haikujulikana kwa Wagiriki wa Kale wala kwa Waarabu kwa hiyo wataalamu wa Ulaya hawakuwa na habari nazo. Kundinyota hili lilielezwa mara ya kwanza na Mfaransa Nicolas-Louis de Lacaille wakati wa karne ya 18 kwa jina “le Telescope“ lililomaanisha “Darubini“. Lacaille alikaa miaka miwili kwenye Rasi ya Tumaini Jema (Afrika Kusini) alipotazama nyota za angakusi ambazo wakati ule zilianza tu kujulikana kati ya wanaastronomia wa Ulaya. Alipima nyota 10,000 akazipanga katika kundinyota na kutunga majina kwa makundinyota mapya 14. Jina la Kifaransa lilitafsiriwa kwa Kilatini na kufupishwa kama "Telescopium“(Darubini).